Die grootste brouery in die land, die Suid-Afrikaanse Brouerye (SAB), moes nou ook mense weens die voortslepende alkoholverbod aflê.
Die SAB is die tweede bierbrouery wat mense afdank weens die drankverbod wat sedert 28 Desember geld. Die maatskappye is ook in ’n hofsaak daaroor gewikkel.
SAB, ’n filiaal van die internasionale bierreus Anheuser-Busch InBev (AB InBev), het saam met die Restaurantvereniging van Suid-Afrika (Rasa) en Consol ’n hofsaak teen die drankverbod gebring. Die regering moet Maandag sy repliek daarop indien voordat ’n datum vir die saak vasgestel kan word.
SAB het vroeër die maand in ’n veldtog op sosiale media gesê die drankverbod het reeds 165 000 mense hul werk gekos. Dit sluit mense by restaurante en in die res van die gasvryheidsbedryf in.